als_Latn dik_Latn sag_Latn
Gugash Magani mund të quhet që tani trajneri i ri i Teutës.
Burime të besueshme tregojnë për www.sportal.al se gjithçka ka përfunduar dhe në sezonin e ardhshëm trajneri Gugash Magani do të jetë në krye të stolit të “djemve të detit” të Teutës. Ai të hënën është takuar me presidentin e durrsakëve Edmond Hasanbelliu dhe në përfundim të këtij takimi, të dy palët kanë gjetur gjuhën e mirëkuptimit dhe i kanë shtrënguar duart njëri-tjetrit për fillimin e bashkëpunimit të ardhshëm. Nuk jepen detaje dhe hollësi rreth akordit të arritur, por në ditët në vazhdim me nënshkrimin e kontratës, mund të mësohen edhe hollësi të tjera.
Trajneri Gugash Magani rikthehet në Durrës te Teuta, atje ku ishte para se të niste “aventurën” me bardheblutë e kryeqytetit.
Në janar të vitit 2013, trajneri peqinas do të ulej në krye të stolit durrsak për t’u larguar thuajse pas një viti. Një marrëveshje bashkëpunimi midis klubit Teuta dhe kompanisë Gea Sport, pati si kusht largimin e trajnerit peqinas. Magani ia dorëzoi Teutën trajnerit italian Roberto Sorrentino në vendin e dytë dhe pretendente në garën për titull. Vazhdimi nuk qe i tillë: Teuta dështoi, madje trajneri Sorrentino u largua pa përfunduar kampionati nga drejtuesit e skuadrës durrsake.
Ndërkohë, trajneri Magani erdhi në Tiranë në krye të skuadrës kryeqytetase dhe ia arriti që t’i shpëtonte bardheblutë në përpjekjet e tyre për mbijetesë. Në sezonin që sapo përfundoi, tekniku Magani deri në javët e fundit ishte në garën për të fituar titullin kampion, deri sa një javë para përfundimit, kur e pa që bardheblutë e Tiranës dolën jashtë objektivave, mori përgjegjësitë mbi vete dhe dha dorëheqjen nga drejtimi i skuadrës kryeqytetase.
Nga e hëna, pas takimit me presidentin e durrakëve Hasanbelliu, trajneri Gugash Magani mund të konsiderohet si trajneri i ri i Teutës për sezonin e ardhshëm. Ai erdhi në Durrës, atje ku ishte, për të ringritur një skuadër, të paktën atje ku e la para dy sezonesh.
als_Latn als_Latn als_Latn als_Latn als_Latn als_Latn